Document ID: 32007R0215

32007R0215
L 062/8
SLUŽBENI LIST EUROPSKE UNIJE
28.02.2007.
UREDBA KOMISIJE (EZ) br. 215/2007
od 28. veljače 2007.
o provedbi Uredbe (EZ) br. 1177/2003 Europskog parlamenta i Vijeća o statistici Zajednice o dohotku i životnim uvjetima (EU-SILC) u pogledu popisa ciljnih sekundarnih varijabli koje se odnose na prezaduženost i financijsku isključenost
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1177/2003 Europskog parlamenta i Vijeća od 16. lipnja 2003. o statistici Zajednice o dohotku i životnim uvjetima (EU-SILC) (1), a posebno njezin članak 15. stavak 2. točku (f),
budući da:
(1)
Uredbom (EZ) br. 1177/2003 utvrđen je zajednički okvir za sustavnu izradu statistike Zajednice o dohotku i životnim uvjetima, obuhvaćajući usporedive i aktualne transverzalne i longitudinalne podatke o dohotku te o razini i strukturi siromaštva i socijalne isključenosti na nacionalnoj razini i na razini Europske unije.
(2)
Prema članku 15. stavku 2. točki (f) Uredbe (EZ) br. 1177/2003 potrebne su provedbene mjere za popis ciljnih sekundarnih područja i varijabli koje svake godine treba uključiti u transverzalnu komponentu EU-SILC-a. Za 2008. godinu trebalo bi utvrditi popis ciljnih sekundarnih varijabli uključenih u modul koji se odnosi na prezaduženost i financijsku isključenost. Tome bi trebalo priložiti šifre varijabli i definicije.
(3)
Mjere predviđene ovom Uredbom u skladu su s mišljenjem Odbora za statistički program,
DONIJELA JE OVU UREDBU:
Članak 1.
Popis ciljnih sekundarnih varijabli, šifri varijabli i definicija za modul koji se odnosi na prezaduženost i financijsku isključenost za 2008. godinu a koji se trebaju uključiti u transverzalnu komponentu statistike Zajednice o dohotku i životnim uvjetima (EU-SILC) utvrđen je u Prilogu.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. veljače 2007.

Labels: 12
19
0